Disse dage er usikker tid for mange danskere, der normalt bruger en del af sommeren på en af landets mange festivaler. Fredag kom en ekspertgruppe med anbefalingerne til regeringen om, hvordan sommerens sociale kulturarrangementer kan afholdes forsvarligt, og flere festivaler ser ud til at få det svært under de udmeldte restriktioner. Men hvis ekspertgruppen anbefalinger bliver vedtaget af politikerne, forventer Skagen Festival at blive afholdt fra den 1. til den 4. juli 2021. Det fortæller Lis Jensen, Formand for Skagen Festival til TV2 Nord. - Vi trænger til at komme ud og hygge os. Vi trænger til at høre noget godt musik, få noget god mad og være i godt selskab. Derfor er vi rigtig glade for at kunne melde ud, at Skagen Festival ikke aflyser i 2021, siger Lis Jensen. Festivalen havde længe ventet på at få vished om, hvilke forhold den kunne forvente at skulle afvikles under. Men med ekspertgruppens udmelding i går ser det ikke ud til, at restriktionerne er så indgribende, at det tvinger Skagen Festival til at aflyse. - Vi kan godt overholde de restriktioner, der nu er blevet udmeldt. Der vil selvfølgelig komme særlige forhold omkring vores spillesteder, så vi ikke bryder reglerne om, hvor mange og hvor tæt folk må være, siger Lis Jensen. Camping går umiddelbart fri for restriktioner Der er dog stadig visse usikkerheder vedrørende afviklingen. Særligt reglen om serveringsstop fra klokken 22 skal gerne ændre sig, inden kalenderen viser juli. - Det er jo på udskænkning, vi tjener vores penge. Så hvis vi skal stoppe med det klokken 22 vil det få ret store konksekvenser for vores forretning, siger Lis Jensen, der samtidig fortæller, at hun er håbefuld. - Der er jo heldigvis lidt tid endnu, så vi håber, vi kan få lov til lidt mere, når vi åbner op. Ikke engang forbuddet om overnattende gæster ser ud til at få konsekvenser for Skagen Festival. - Vores campingområde går under normale campingregler og ikke regler for klynge-overnatning, som de fleste festivaler gør, fortæller Lis Jensen. - Derfor håber vi på, at det ikke får de samme konsekvenser for vores festival. Hun understreger dog, at Skagen Festival altid vil følge de regler, der bliver sat fra myndighedernes side. - Vi må jo gå med livrem og seler, men vi tror vi kan afholde festivalen på en fornuftig måde.

Referat:
I en tid hvor arrangementer bliver aflyst på stribe går Skagen Festival den modsatte vej og bekræfter, at der bliver musik og fest til sommer på toppen af Danmark, så længe regeringen tager ekspertgruppens anbefalinger til sig.